**Răstălmăciri**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu încă-ți mai răstălmăcesc cuvinte

Și-ncerc să mă conving că negru-i gri

Când pașii-mi sunt amprente pe morminte

Iar gândurile-mi sunt mai cenușii.

Tot caut alte și-alte înțelesuri

Pe cruci înțepenite în pământ,

Descoperind în epitafuri sensuri

Ce-mi par doar vorbe aruncate-n vânt.

Dar caut, vreau să cred că cele scrise

Nu au culoarea gândului funebru

Și-a vorbei șuierată prin culise

De șerpi ascunși, înveșmântați în negru.

Mai caut, printre urmele din minte,

Răstălmăcind culorile-n cuvinte.